Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 322

4. A tanulási képesség fejlesztése (12–16 óra) A 4. modul a tanulás tanítását tűzi ki célul. A tanulás alapja, az önálló információszerzés feltétele a szövegértés. A mérések azt mutatták meg, hogy itt baj van, mivel hatékony technikai eszközként sokan nem tudják még jól alkalmazni olvasástudásukat, ezért probléma számukra az önálló tanulás. Társadalmi és egyéni igény, hogy fejlődjenek a 9–10. évfolyamon a kognitív képességek, ez pedig összekapcsolódik a szövegértési képesség meglétével. A lényegkiemelő vagy a problémamegoldó képesség alapvetően éppen a szövegekkel kapcsolatos munkálkodás által lehetséges. A szövegértési technikák megtanításával a tanulási képességet is fejleszthetjük. A kettő kapcsoltságából következhet, hogy az olvasásmodul a tanulásmodullal összevonható, hiszen hasonló stratégiákat kíván a tanulás és a szövegértés. Elsősorban a kapcsolatkeresési technikák megtanítása célszerű (pl. az információkat kapcsolja a meglévőkhöz, a megtanulandót meghatározza, vagyis a relevanciákat kiválasztja, a meg nem értett részleteknek utánanéz, ellenőrzi önmagát). A memorizáló tanulás nem kívánja meg a szövegértést, eredménye csekély. A tankönyvi olvasmányok, illetve szépirodalmi szövegek tartalmának ismertetése, reprodukálása nem elég hatékony módszer a tanulási képesség fejlesztésére. Még kevésbé számít napi gyakorlatnak a többféle műfajú és formájú szövegek megértésének fejlesztése, pedig az információk kiválasztásának képességét a nem folyamatos szövegek esetében is fejleszteni szükséges, a tanulási-tanítási folyamat részét kell képeznie, hiszen a felnőttéletben leggyakrabban éppen ilyen típusú szövegekkel találkozunk. Jelenleg, ahol ábrák, térképek olvasása is része a teljes szövegnek, ott a tanulók gyakran elakadnak. Információs társadalmunk köznapi írott közleményeit, vagyis a közösségnek szóló szövegeket nehezen olvassák. Nyomtatványok, hirdetmények, használati utasítások, szórólapok, hivatalos közlemények stb. megértésére is fel kell készíteni a tanulókat, másképpen társadalmi tájékozódásuk később bizonytalanná válhat. 2006/79/II. szám Fejlesztési feladatok Témák, tartalmak Tevékenység Elérhető eredmények

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes